Quicumque aliquid Domino et sanctis ejus ex rebus sue proprietatis inferre desideret, retributorem omnium bonitatum se placabilem habere certissime agnoscat. Hujus rei gratia, ego Airoardus et uxor mea Teotaldis concedimus ecclesie Sancti Vincentii que est infra ambitum meniorum Matisconensium, cui domnus Berno episcopus preest, aliquid de rebus nostris que sunt site in pago Matisconensi, in villa Clasiaco; item curtilum unum cum mansione et vinea simul tenente, cum omnibus curtilibus ibi adjacentibus, cum vineis, campis, pratis, silvis, arboribus, aquis aquarumque decursibus, exitibus et regressibus, inquisitis et inquirendis, totum ad integrum. Et donamus ibi alium curtilum cum mansione et vinea simul tenente, cum omnibus ibidem subjacentibus, in villa que dicitur Selonacus, cum molendino quod est super fluvium qui vocatur Menobius. Hec omnia sicut hic inserta sunt, ad integrum, cum omnibus appendenciis et terminationibus universis, quicquid in predictis villis visi fuimus habere, ad usus fratrum donamus, ea videlicet ratione ut dum advixerimus, nos et filius noster Teudo, teneamus et possideamus et loco vestiture modium I vini prelibatis canonicis donabimus; post quoque decessum, he res ad predictam ecclesiam veniant. Si quis hoc calumniaverit, IIII auri libras componat. S. Ayroardi. S. Teudo. S. Arnulfi. S. Cirici. S. Maioli vicecomitis. S. Euvrardi. S. Arnaldi. S. Odonis. S. Erluini. S. Wicardi. Hactum est hoc regnante Hludovico rege.